รัฐบาลไทย-ข่าวทำเนียบรัฐบาล-ปลัด มท. นำผู้ว่าฯ ทั่วประเทศ ประชุมขับเคลื่อนงานมหาดไทย เน้นย้ำ ผู้ว่าฯ – นายอำเภอ ต้องขับเคลื่อนงานของทุกส่วนราชการที่ลงไปในพื้นที่และประชาสัมพันธ์สื่อสารกับสังคมอย่างต่อเนื่อง
วันเสาร์ที่ 6 พฤศจิกายน 2564
ปลัด มท. นําผู้ว่าฯ ทั่วประเทศ ประชุมขับเคลื่อนงานมหาดไทย เน้นย้ํา ผู้ว่าฯ – นายอําเภอ ต้องขับเคลื่อนงานของทุกส่วนราชการที่ลงไปในพื้นที่และประชาสัมพันธ์สื่อสารกับสังคมอย่างต่อเนื่อง
ปลัด มท. นําผู้ว่าฯ ทั่วประเทศ ประชุมขับเคลื่อนงานมหาดไทย เน้นย้ํา ผู้ว่าฯ – นายอําเภอ ต้องขับเคลื่อนงานของทุกส่วนราชการที่ลงไปในพื้นที่และประชาสัมพันธ์สื่อสารกับสังคมอย่างต่อเนื่อง เพื่อสร้างความสุข ความร่วมมือของพี่น้องประชาชน
วันนี้ (4 พ.ย. 64) เวลา 13.30 น. ณ ห้องประชุมราชบพิธ อาคารดํารงราชานุสรณ์ กระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย เป็นประธานการประชุมมอบนโยบายและชี้แจงแนวทางการขับเคลื่อนและติดตามนโยบายของรัฐบาล และภารกิจสําคัญของกระทรวงมหาดไทย ประจําปีงบประมาณ พ.ศ. 2565 โดยมี รองปลัดกระทรวงมหาดไทย อธิบดี ผู้ตรวจราชการกระทรวง ผู้ว่าราชการจังหวัด ทุกจังหวัด และหน่วยงานที่เกี่ยวข้อง ร่วมประชุม
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า วันนี้เป็นการประชุมมอบนโยบายและชี้แจงแนวทางการขับเคลื่อนและติดตามนโยบายของรัฐบาล และภารกิจสําคัญของกระทรวงมหาดไทย ซึ่งผมมีแนวคิดในการขับเคลื่อนงานว่า “Change for good” ซึ่งหมายถึง การจะสร้างสิ่งดีให้เกิดขึ้น ต้องเป็นเป้าหมายที่สําคัญของชีวิตทุกคน ใครที่มีประสบการณ์ มีความรู้ ความสามารถ ไม่ว่าจะอยู่ภาคส่วนไหน และมีจิตอาสาช่วยงาน เมื่อทุกท่านเข้ามามีส่วนร่วมก็จะเกิดสิ่งดีและมีค่าแก่สังคม โดยได้เน้นย้ําการดําเนินงาน ได้แก่ เรื่องแรก คือ การขับเคลื่อนดําเนินงาน กิจกรรมเฉลิมพระเกียรติตามพระราชดําริของพระบาทสมเด็จพระเจ้าอยู่หัว ที่ทรงมีพระราชปณิธาน ให้สังคมไทยของเราเป็นสังคมแห่งความรัก เสียสละ โดยสิ่งที่ทรงมีพระราชดําริพระราชทานให้กับสังคม เช่น โครงการจิตอาสาพระราชทาน ซึ่งเป็นกิจกรรมที่ส่งเสริมให้ประชาชนเกิดความเสียสละ ไม่มีผลตอบแทน โดยส่งเสริมบทบาทจิตอาสาภาคประชาชน และเสริมสร้างการรับรู้ความเข้าใจ บทบาทของจิตอาสาประเภทต่าง ๆ อย่างหลากหลาย โดยเฉพาะอย่างยิ่งในด้านการแก้ไขปัญหาสิ่งแวดล้อม “จิตอาสาคู คลอง” ต้องทําทันที ทําต่อเนื่อง เพื่อคืนสภาพแม่น้ําลําคลองให้ใสสะอาด สวยงาม ตามพระบรมราโชบายในการสืบสาน รักษา ต่อยอด เพื่อประโยชน์สุขของประชาราษฎร และการแก้ไขในสิ่งผิด เรื่องถัดมา คือ การขับเคลื่อนกิจกรรมโคก หนอง นา แห่งน้ําใจและความหวัง เพื่อพัฒนาผู้ต้องขังที่กําลังจะพ้นโทษของกรมราชทัณฑ์ ให้ได้รับการส่งเสริมและพัฒนาคุณภาพชีวิตก่อนออกมาใช้ชีวิตในสังคม ด้วยการวางระบบการติดตามในการเข้าไปช่วยเหลือดูแล โดยประสานกับผู้บัญชาการเรือนจําในพื้นที่ในการจัดระบบจัดเก็บข้อมูลของผู้ผ่านการฝึกอบรมโครงการ โคก หนอง นา แห่งน้ําใจและความหวัง โดยเฉพาะอย่างยิ่ง ความประสงค์ที่จะประกอบสัมมาอาชีพภายหลังจากพ้นโทษ เพื่อให้คนที่ทําผิดไปแล้ว ไม่ทําผิดซ้ําซาก เป็นสุจริตชนที่อยู่ในสังคมอย่างมีความสุข เป็นการคืนคนดีให้กับสังคม คือ การช่วยเหลือสุจริตชนให้มีความปลอดภัยในชีวิตและทรัพย์สิน
นายสุทธิพงษ์ จุลเจริญ ปลัดกระทรวงมหาดไทย กล่าวว่า ในปี 2565 พระบาทสมเด็จพระเจ้าอยู่หัว จะทรงมีพระชนมพรรษาครบ 70 พรรษา และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จะทรงมีพระชนมพรรษาครบ 90 พรรษา เพื่อเป็นการเฉลิมพระเกียรติของพระองค์ท่าน ขอให้ทุกจังหวัดร่วมกันสร้างสรรค์สิ่งดี ๆ ด้วยการสํารวจสถานที่ที่พระองค์ได้ปฏิบัติพระราชกรณีกิจทรงงานให้กับประชาชนทั่วประเทศ เพื่อเฉลิมพระเกียรติในโอกาสดังกล่าว รวมไปถึงการบํารุงรักษาสถานที่ตั้งแหล่งน้ําศักดิ์สิทธิ์ในพระราชพิธีบรมราชาภิเษก ให้เป็น Landmark สําคัญของจังหวัด ด้วยการมีส่วนร่วมของประชาชนในพื้นที่ เพื่อทําให้คนในท้องถิ่นหวงแหน ดูแลรักษาให้สวยงาม สะอาด เป็นสถานที่ท่องเที่ยว เพื่อเป็นการปฏิบัติบูชาแด่พระองค์ท่าน นอกจากนี้ ให้พิจารณาจัดกิจกรรมเฉลิมพระเกียรติในวาระต่าง ๆ เพื่อร่วมกันสนับสนุนการดําเนินงานของมูลนิธิร่วมจิตต์น้อมเกล้าในพระบรมราชินูปถัมภ์ ในการส่งเสริมคุณภาพชีวิตของเด็กและเยาวชนต่อไป ประการต่อมา ขอให้ผู้ว่าราชการจังหวัดในฐานะประธานกรรมการศึกษาธิการจังหวัด ส่งเสริมการจัดการศึกษาของเด็กนักเรียนทั้งในสังกัดกระทรวงศึกษาธิการและองค์กรปกครองส่วนท้องถิ่นในการพัฒนา “ทักษะมือ” ตามพระราชดําริในสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทั้งเรื่องงานฝีมือ การทําอาหาร เลี้ยงปลา เลี้ยงกบ ซึ่งเรื่องเหล่านี้ถือเป็น “อารยะการศึกษา” ที่ทุกประเทศในโลกพัฒนาพลเมืองของประเทศ รวมไปถึงร่วมกันส่งเสริมให้องค์กรปกครองส่วนท้องถิ่น ขับเคลื่อนการดําเนินงาน “ศูนย์พักพิงสุนัขจรจัด” ตามพระดําริในสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี เพื่อส่งเสริมการป้องกันโรคพิษสุนัขบ้า ซึ่งเป็นโรคที่ยังไม่สามารถรักษาได้ และเป็นเรื่องสําคัญที่ต้องขอความร่วมมือดําเนินการเพื่อความปลอดภัยของประชาชน และเป็นไปตามหลักมนุษยธรรม
นายสุทธิพงษ์ จุลเจริญ ปลัดกระทรวงมหาดไทย กล่าวต่อว่า ในด้านการบริหารสถานการณ์การแพร่ระบาดของโรคโควิด-19 ในพื้นที่ ซึ่งในขณะนี้ได้มีการผ่อนคลายผ่อนปรนกิจการ/กิจกรรมต่าง ๆ โดยเฉพาะการเปิดภาคเรียนของนักเรียน จึงขอให้ทุกจังหวัดรวบรวมผลการดําเนินงานที่เกี่ยวข้องกับการบริหารจัดการสถานการณ์ที่ดีขึ้นในพื้นที่รายงานมายังส่วนกลาง เพื่อรายงานไปยัง ศบค. ต่อไป และอีกประการสําคัญในการบริหารสถานการณ์ฯ คือ การบริหารจัดการการฉีดวัคซีน ให้กับประชาชนคนไทย และชาวต่างด้าวที่พักอาศัยในประเทศไทย ขอให้นําแอปพลิเคชัน jitasa.care ซึ่งเป็นแอปพลิเคชันที่เกิดจากแรงบันดาลใจของจิตอาสา ไม่มีค่าใช้จ่าย มาเป็นเครื่องมือในการสํารวจผู้ได้รับวัคซีน และผู้ที่ประสงค์จะรับวัคซีนแต่ยังไม่ได้ฉีด โดยให้อาสาสมัครในพื้นที่ ทั้ง อสม. อปพร. และจิตอาสาในพื้นที่ช่วยกันสํารวจและลงบันทึกข้อมูลในระบบดังกล่าว ซึ่งจะทําให้มีข้อมูลในการบริหารระดับพื้นที่ รวมถึงเป็นข้อมูลในการบริหารสถานการณ์โควิด-19 ของ ศบค. ในภาพรวมได้อีกด้วย
นายสุทธิพงษ์ จุลเจริญ ปลัดกระทรวงมหาดไทย ได้เน้นย้ําว่า การสื่อสารกับสังคม เป็นเรื่องที่มีความสําคัญและจําเป็นอย่างยิ่งในการขับเคลื่อนการบริหารงานของผู้ว่าราชการจังหวัด นายอําเภอ รวมถึงทุกหน่วยงานในระดับพื้นที่ ซึ่งที่ผ่านมาเป็นที่ทราบกันอยู่แล้วว่า ทุกคนทํางานกันอย่างหนัก แต่ขาดการสื่อสารกับสังคม จึงขอให้ผู้ว่าราชการจังหวัดเน้นย้ําและกําชับข้าราชการทุกระดับในพื้นที่ สื่อสารสังคม สร้างการรับรู้ความเข้าใจเพื่อให้เกิดความร่วมมือของพี่น้องประชาชนในการร่วมขับเคลื่อนงานบําบัดทุกข์ บํารุงสุข ของกระทรวงมหาดไทย
นอกจากนี้ นายสุทธิพงษ์ จุลเจริญ ปลัดกระทรวงมหาดไทย ได้กล่าวถึง การรณรงค์สวมใส่ผ้าไทย โดยให้ดําเนินการตามมติคณะรัฐมนตรี เมื่อวันที่ 9 มิถุนายน 2563 ในการส่งเสริมให้ข้าราชการ ประชาชน แต่งกายด้วยผ้าไทยตามความเหมาะสมของท้องถิ่นเพิ่มขึ้นหรืออย่างน้อยสัปดาห์ละ 2 วัน จึงขอให้ผู้ว่าราชการจังหวัดรณรงค์เชิญชวนให้ข้าราชการและเจ้าหน้าที่ในพื้นที่สวมใส่ผ้าไทยที่เป็นภูมิปัญญาของคนในจังหวัดอย่างต่อเนื่องหลากหลาย และร่วมกันหาโอกาสสวมใส่ผ้าลายขอเจ้าฟ้าสิริวัณณวรี เพื่อร่วมสืบสานพระปณิธานในสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ที่ทรงสืบสาน รักษา ต่อยอด การพัฒนาคุณภาพชีวิตของประชาชนที่ประกอบอาชีพทอผ้าในทุกภูมิภาค สานต่อพระราชปณิธานสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
นายสุทธิพงษ์ จุลเจริญ ปลัดกระทรวงมหาดไทย ยังกล่าวต่อว่า ภารกิจที่สําคัญอีกประการหนึ่งในการขับเคลื่อนการดําเนินงานของกระทรวงมหาดไทย คือ การแก้ไขปัญหาความยากจน โดยใช้แนวทางการพัฒนาเขตพัฒนาเศรษฐกิจพอเพียง (Sufficiency Economy Development Zones : Sedz) ด้วยโมเดลเศรษฐกิจใหม่ (BCG Economy model) โดยน้อมนําหลักการเกษตรทฤษฎีใหม่ประยุกต์สู่โคก หนอง นา มาเสริมสร้างความเข้าใจและเชิญชวนประชาชนเข้าร่วมโครงการ ซึ่งการดําเนินงานดังกล่าว จะทําให้พื้นที่ของประชาชนเป็นพื้นที่ที่มั่นคง ประชาชนสามารถดํารงชีวิตได้โดยปลอดภัยจากสาธารณภัย ภัยแล้ง หรือวาตภัย และมีคุณภาพชีวิตที่ดี ซึ่งที่ผ่านมาจะเห็นตัวอย่างความสําเร็จในการดําเนินการพื้นที่จังหวัดต่าง ๆ เช่น จังหวัดสุโขทัย กาฬสินธุ์ สุรินทร์ และจังหวัดกําแพงเพชร เป็นต้น ด้วยการปรับพื้นที่ ซึ่ง “โคก หนอง นา โมเดล” หากคิดเป็น 1 หลุมขนมครก จะสามารถเก็บกักน้ําได้ทั้งปี เมื่อมีป่าชุ่มชื้นจะสามารถเก็บกักน้ําใต้ดินได้เพิ่มขึ้นอีก สามารถแก้ไขปัญหาน้ําท่วมได้ และที่สําคัญคือมีน้ําเก็บไว้ใช้ยามหน้าแล้ง สามารถปลูกพืชพันธุ์ได้ตลอดปี มีพอกิน พออยู่ พอใช้ โดยขอให้ผู้ว่าราชการจังหวัดมอบหมายพัฒนาการจังหวัด พัฒนาการอําเภอ ได้หารือร่วมกับนายอําเภอในพื้นที่ ดําเนินการประชาสัมพันธ์รับสมัครประชาชนเข้าร่วมโครงการ นอกจากนี้ ให้นําข้อมูลระบบบริหารจัดการข้อมูลการพัฒนาคนแบบชี้เป้า (Thai People Map and Analytics Platform : TPMAP) มาเป็นเครื่องมือในการแก้ปัญหาความยากจน ซึ่งจะทําให้การแก้ไขปัญหาเป็นไปอย่างเป็นระบบบนฐานข้อมูลที่นําไปสู่ความยั่งยืน
สําหรับในด้านการแก้ไขปัญหาด้านสาธารณภัย นายสุทธิพงษ์ จุลเจริญ ปลัดกระทรวงมหาดไทย ได้สั่งการให้ผู้ว่าราชการจังหวัด เร่งรัดดําเนินการ ตามนโยบายของ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย โดยบูรณาการทุกภาคส่วนในพื้นที่ ระดมสรรพกําลังเข้าให้ความช่วยเหลือพี่น้องประชาชน เยียวยา ทําให้ชาวบ้านรู้สึกดี ช่วยกันซ่อม ช่วยกันทําความสะอาด อาคารบ้านเรือน และสาธารณสถานในพื้นที่ เช่น ที่จังหวัดจันทบุรี มีทหาร กลุ่มอาชีวะ อาสาช่วยกันซ่อม รวมถึงให้จัดทําคลินิกสาธารณภัยเพื่อช่วยเหลือประชาชน และเร่งประชาสัมพันธ์สร้างการรับรู้ความเข้าใจกับประชาชนในการดําเนินการบูรณาการให้ความช่วยเหลือของภาครัฐและทุกภาคส่วนอย่างต่อเนื่อง นอกจากนี้ ในด้านการบริหารงานปกครองท้องที่ ผู้ว่าราชการจังหวัด ในฐานะนายกรัฐมนตรีของจังหวัด ต้องมอบหมายและเน้นย้ําให้นายอําเภอขับเคลื่อนการทํางานโดยให้ความสําคัญกับงานของทุกกระทรวง และกรม ในระดับพื้นที่ เพราะงานของทุกส่วนราชการที่ลงไปสู่พื้นที่ถือเป็นภารกิจของนายอําเภอด้วย ไม่ว่างานการพัฒนา หรืองานใดที่ช่วยทําให้ชาวบ้านมีความสุข โดยเฉพาะอย่างยิ่ง การดูแลกลุ่มผู้ด้อยโอกาส ผู้ป่วยติดเตียง ผู้ยากไร้ ผู้ไม่มีจะกิน กลุ่มเปราะบาง นายอําเภอและปลัดอําเภอผู้รับผิดชอบประจําตําบลต้องบูรณาการความร่วมมือขององคาพยพที่อยู่ในท้องถิ่น ทั้งกํานัน ผู้ใหญ่บ้าน ผู้นําอาสาพัฒนาชุมชน (อช.) อาสาสมัครสาธารณสุขประจําหมู่บ้าน (อสม.) ให้เป็นกําลังสําคัญในการที่จะมาร่วมกันขับเคลื่อนงานบําบัดทุกข์ บํารุงสุข ประชาชน
“ผู้ว่าราชการจังหวัด – นายอําเภอ ต้องฝึกข้าราชการทุกระดับในพื้นที่ เขียนข่าวเพื่อประชาสัมพันธ์สื่อสารกับสังคมให้เกิดความสุข และพลังแห่งการมีส่วนร่วม-ความร่วมมือของประชาชนในพื้นที่” นายสุทธิพงษ์ ฯ กล่าวทิ้งท้าย